Corrida de gües en Sepúlveda
#000000
Nel cuadru Corrida de gües en Sepúlveda represéntase’l llance más violentu de la corrida de gües, el momentu en que’l picador pon una vara al güe, qu’echa sangre a golfaraes. A la esquierda, otru picador posóse de la caballería, mancada de muerte pol güe. La cuadriella, dispuesta como nun frisu, completa’l primer términu, mentes que nel segundu apaecen otros trés picadores, qu’al pie de ún d’ellos asítiase otru caballu na arena y, nel centru del cosu, el toreru. Al fondu, vense los tendíos, apinaos d’espectadores, que tamién s’asomen a los balcones de les cases a los llaos de la casa conceyu, y detrás d’él llevántase la mole del castiellu de Sepúlveda. Determinaos elementos temáticos y compositivos del cuadru, como’l motivu principal o la distribución de la escena en dellos términos, rellaciónense con otres obres del artista como Capea en Ronda, Capea en Turégano, otra Corrida de gües en Sepúlveda, Torerinos en Turégano, El picador y el güe y La corrida de gües.
#000003
Nos sos escritos, Solana refirióse munches veces a la fiesta taurina en términos bien espresivos y rellacionaos, en dalgún casu, cola so pintura. Asina, por exemplu, y nel casu de la obra que nos ocupa, el caballu de la esquierda fai pensar naquel otru que describiere en Madrid: escenas y costumbres (1918): “exánime y arrodiyáu; como tien color blanco, el sangre destaca más y paez pintáu de coloráu; sosteniéndose sobre les rodiyes delanteres quier llevantase”. Ésti sería amás una prefiguración del qu’apaez nel Guernica de Picasso.
#000004